KIFUNDWA 15
Le Bakulumpe Bengilanga Namani mu Kipwilo?
Mu bulongolodi bwetu ketudipo na bendeji ba kipwilo bafutwa lupeto. Ino, monka mobyāikadile pāshilwile kipwilo kya bwine Kidishitu, kutoñwanga batadi babwenye bisakibwa ba kukumba “kipwilo kya Leza.” (Bilongwa 20:28) Bano bakulumpe i bana-balume batame ku mushipiditu, batangidile kipwilo ne kwikikumba, “ke na kuningilwapo, aa, ino i na mutyima tō; kadi ke na kusanswapo kamweno ka budimbidimbi, ino i pampikwa nsengwa.” (1 Petelo 5:1-3) Le betulongelanga bika?
Betutele mutyima ne kwitukinga. Bakulumpe bendejanga ne kukinga kipwilo kikale kilamate kudi Yehova. Byobayukile uno mwingilo mukatampe wibapelwe, o mwanda bakulumpe kebabikadilangapo bantu ba Leza, ino basaka twikale biyampe ne na nsangaji. (2 Kodinda 1:24) Monka mwikadilanga mukumbi uta mutyima mukōko ne mukōko, bakulumpe nabo baloñanga bukomo bwa kuyuka muntu ne muntu mu kipwilo.
Betufundijanga mwa kulongela kiswa-mutyima kya Leza. Yenga ne yenga, bakulumpe bemaninanga kupwila pa kipwilo mwanda wa kukomeja lwitabijo lwetu. (Bilongwa 15:32) Bano bana-balume bepāne batangidilanga ne mwingilo wa kufundija bantu, bengila netu pamo ne kwitulombola mwa kusapwila mu miswelo yonso.
Bakankamikanga muntu ne muntu. Pa kukankamika muntu ne muntu apwane na Leza, bakulumpe pa kipwilo bakokeja kwitupempula ku njibo yetu nansha ku Njibo ya Bulopwe mwanda wa kwitukwasha ne kwitusenga na Bisonekwa.
Kutentekela pa mwingilo wabo mu kipwilo, bakulumpe bavule badi na twaji ne bisaka byobafwaninwe kuta mutyima. Bine tusakilwa kulēmeka bano batutu bengila bininge.
Le i mwingilo’ka wingilanga bakulumpe pa kipwilo?
Le bakulumpe betutanga mutyima muswelo’ka?
swh_Latn lua_Latn lua_Latn lua_Latn lua_Latn lua_Latn lua_Latn vec_Latn lua_Latn